মূলত যে কোনো সুবিচার প্রাপ্তির ক্ষেত্রে সময়ানুবর্তিতা একটি অপরিহার্য অনুষঙ্গ। এ জন্য পাশ্চাত্য বিশ্বে প্রচলিত প্রবাদটি হচ্ছে- ‘জাস্টিস ডিলেইড ইজ জাস্টিস ডিনাইড’। ইতিহাস অনুসন্ধানে জানা যায়, ব্রিটেনের রানী ভিক্টোরিয়ার আমলের প্রধানমন্ত্রী উইলিয়াম ইওয়ার্ট গ্ল্যাডস্টোন ও ষোড়শ শতাব্দীর ইংরেজ দার্শনিক উইলিয়াম পেন বিষয়টির একটি যৌক্তিক পরিণতির চেষ্টা করেছিলেন। বিশেষ করে উইলিয়াম পেন ‘টু ডিলে জাস্টিস ইজ ইনজাস্টিস’ বা ‘বিচার বিলম্বিত করার অর্থই অবিচার’ কথাটি বলেছেন। অনুরূপে যুক্তরাষ্ট্রের নাগরিক আন্দোলনের পথিকৃৎ মার্টিন লুথার কিং তার ১৯৬৩ সালে রচিত ‘ লেটার ফ্রম বার্মিহাম জেল’ নামক একপত্রে ‘জাস্টিস টু লং ডিলেইড ইজ জাস্টিস ডিনাইড’ কথাটিও লিখেছেন।